Έντι Τζόνσον (Αμερικανός ποδοσφαιριστής)

Ο **Έντουαρντ Άμπραχαμ Τζόνσον** (γεννημένος στις 31 Μαρτίου 1984) είναι Αμερικανός βετεράνος ποδοσφαιριστής. Στο μεγαλύτερο διάστημα της επαγγελματικής του καριέρας αγωνίστηκε στις Ηνωμένες Πολιτείες με τις ομάδες των **FC Dallas**, Κάνσας Σίτι Γουίζαρντς, Σιάτλ Σάουντερς και την Ντι Σι Γιουνάιτεντ. Επίσης αγωνίστηκε για τρεισήμισι χρόνια σε ευρωπαϊκούς συλλόγους ενώ διετέλεσε και μέλος της Εθνικής ομάδας ποδοσφαίρου των Ηνωμένων Πολιτειών από το 2004 έως το 2014, συμμετέχοντας και στο Παγκόσμιο Κύπελλο του 2006. Την εποχή της αποχώρησής του, ο Τζόνσον ήταν όγδοος στη λίστα των σκόρερ με 19 γκολ για την εθνική ομάδα των ΗΠΑ. 
## Kαριέρα
Ο Τζόνσον έγινε ένας από τους νεότερους παίκτες που υπέγραψαν συμβόλαιο με τη Μέιτζορ Λιγκ Σόκερ όταν επιλέχτηκε από τον Ντάλας Μπερν ως παίκτης του Project-40 στον δεύτερο γύρο του **SuperDraft** του MLS 2001. Στα πρώτα τρία χρόνια του στο πρωτάθλημα, δεν είχε πολύ χρόνο παιχνιδιού και σκόραρε μόλις επτά γκολ για την ομάδα του Ντάλας, ενώ έχασε πολλούς αγώνες λόγω των υποχρεώσεών του με τις εθνικές ομάδες νέων των ΗΠΑ. 

Τον Ιανουάριο του 2005, η Μπενφίκα πρόσφερε ποσό ρεκόρ στο MLS 5 εκατομμύρια δολάρια για τον Τζόνσον, αλλά ο Τζόνσον και το πρωτάθλημα απέρριψαν την προσφορά.  

Τον Μάιο του 2005, ο Τζόνσον υπέστη τραυματισμό στα δάχτυλα του δεξιού του ποδιού που τον άφησε εκτός γηπέδων μέχρι τον Αύγουστο του ίδιου έτους. Αφού επέστρεψε στο MLS τον Αύγουστο - σκόραρε μόνο πέντε γκολ κατά τη διάρκεια της σεζόν - ο Τζόνσον τραυματίστηκε ξανά στα δάχτυλα των ποδιών του στα μέσα Σεπτεμβρίου και έμεινε εκτός δράσης μέχρι τον Ιανουάριο του 2006. 

Με το Ντάλας να αντιμετωπίζει προβλήματα με το ανώτατο όριο αποδοχών (salary cap), ο Τζόνσον παραχωρήθηκε στις 14 Φεβρουαρίου 2006, στους Κάνσας Σίτι Γουίζαρντς. 

Το 2006 ήταν μια υποτονική αγωνιστική χρονιά για τον Τζόνσον. Ωστόσο, επέστρεψε στη φόρμα του με την έναρξη της σεζόν του MLS του 2007, σημειώνοντας δώδεκα γκολ και τρεις ασίστ στα πρώτα του έντεκα παιχνίδια. Στις 2 Ιουνίου 2007, ο Τζόνσον έγινε ο πρώτος παίκτης που σημείωσε δύο συνεχόμενα χατ-τρικ σε αγώνες του MLS, όταν σημείωσε τρία γκολ εναντίον των Νιου Γιορκ Ρεντ Μπουλς, ενώ είχε σημειώσει και 3 τέρματα εναντίον της Νιου Ίνγκλαντ Ρεβολούσιον την προηγούμενη εβδομάδα. 

Τον Ιανουάριο του 2008, ο Τζόνσον μετακόμισε στην γηραιά ήπειρο, υπογράφοντας συμβόλαιο με την αγγλική Φούλαμ. Παρέμεινε στο δυναμικό της ομάδας του Λονδίνου μέχρι το καλοκαίρι του 2011. Κατά τη σεζόν 2007/08, είχε 6 συμμετοχές με τη φανέλα της Φούλαμ. Τον Αύγουστο του 2008, παραχωρήθηκε δανεικός στην Κάρντιφ Σίτι.  

Εντάχθηκε στην ομάδα της Τσάμπιονσιπ για όλη τη σεζόν 2008-09 και πραγματοποίησε το ντεμπούτο του στο νικηφόρο αγώνα (με 2-1) επί του Μίλτον Κέινς Ντονς για το Λιγκ Καπ Αγγλίας. Σημείωσε το πρώτο του γκολ στο αγγλικό ποδόσφαιρο στις 7 Μαρτίου 2009, στη νίκη με 3–0, εναντίον της Ντόνκαστερ Ρόβερς. Συνολικά με τη φανέλα της Κάρντιφ αγωνίστηκε σε 33 αγώνες και σημείωσε 2 γκολ.

Μετά την επιστροφή του στην Φούλαμ, ο Τζόνστον αγωνίστηκε (ως αλλαγή) στον αγώνα του ΟΥΕΦΑ Γιουρόπα Λιγκ 2009–10 εναντίον της λιθουανικής FK Vetra αλλά δεν κατόρθωσε να βρει μια θέση στο βασικό σχήμα της ομάδας (μόλις 4 συμμετοχές) κι έτσι στις 31 Δεκεμβρίου 2009, ο Τζόνσον παραχωρήθηκε εκ νέου ως δανεικός ως τον Ιούνιο του 2010 (και οψιόν δυνητικής αγοράς) στον Άρη Θεσσαλονίκης.   

Στις 13 Ιανουαρίου 2010, ο Τζόνσον πραγματοποίησε την πρώτη του εμφάνιση για τον Άρη, μπαίνοντας ως αλλαγή στο 79ο λεπτό στη νίκη με 2–0 επί του Αστέρα Τρίπολης στη φάση των 16 του Κυπέλλου Ελλάδας. 
Τέσσερις ημέρες αργότερα έκανε και την πρώτη του εμφάνιση στη Ελληνική Σούπερ Λιγκ στον εκτός έδρας αγώνα εναντίον του ΠΑΣ Γιάννινα, μπαίνοντας ως αλλαγή στο δεύτερο ημίχρονο. 

Ο Τζόνσον πραγματοποίησε την καλύτερή του εμφάνιση, και σημείωσε και τα δύο γκολ του Άρη, στη νίκη για τα πλέι οφ, επί του Ολυμπιακού. 

Κατά τη θητεία του στη Θεσσαλονίκη κατέγραψε συνολικά 21 εμφανίσεις - 16 για το πρωτάθλημα (όπου και σημείωσε 5 τέρματα) και 5 για το Κύπελλο.

Το καλοκαίρι του 2010, επέστρεψε στην Φούλαμ, και στις 31 Ιανουαρίου 2011, δόθηκε ξανά ως δανεικός, στην Πρέστον Νορθ Εντ χωρίς όμως να μπορέσει να βρει δίχτυα στα 16 ματς που αγωνίστηκε. 

Με τη λήξη του συμβολαίου του με τη Φούλαμ παρέμεινε χωρίς ομάδα για 6 μήνες και επέστρεψε στην Αμερική.
Στις 22 Δεκεμβρίου 2011, ανακοινώθηκε ότι ο Τζόνσον συμφώνησε με την Πουέμπλα της Α’ Κατηγορίας του Μεξικού.

Ωστόσο, ο Τζόνσον δεν υπέγραψε ποτέ κάποιο επίσημο συμβόλαιο με την ομάδα κι εγκατέλειψε την Πουέμπλα μετά από λίγες ημέρες προπονήσεων λόγω διαφοράς απόψεων με τον προπονητή, Χουάν Κάρλος Οσόριο, και το τεχνικό επιτελείο της ομάδας. 

Με την καριέρα του σε κάθοδο, στις 17 Φεβρουαρίου 2012 επέστρεψε στο MLS και επιλέχθηκε στις 18 Φεβρουαρίου 2012 από την καναδική Μόντρεαλ Ίμπακτ. Ευθύς αμέσως παραχωρήθηκε στους Σιάτλ Σάουντερς ως αντάλλαγμα για τον Mike Fucito και τον Lamar Neagle. 

Σκόραρε τα δύο πρώτα του γκολ για τους Σάουντερς σε αγώνες με τους Σικάγο Φάιρ και τους Λος Άντζελες Γκάλαξι. Επίσης επιλέχθηκε στην ομάδα All Star του MLS 2012 από τον προπονητή Μπεν Όλσεν, σημειώνοντας τελικά το νικητήριο γκολ εναντίον της Τσέλσι στη νίκη με 3–2.

Κατά τη διάρκεια της σεζόν του 2012, ο Τζόνσον επιλέχθηκε δύο φορές ως παίκτης της εβδομάδας στο MLS. Την πρώτη φορά την 22η αγωνιστική, με ένα γκολ στη νίκη με 4–0 επί των Λος Άντζελες Γκάλαξι και τη δεύτερη φορά κατά την 27η αγωνιστική, σημειώνοντας δύο τέρματα σε μια νίκη με 2–1 εναντίον της Τσίβας ΗΠΑ.

Τη σεζόν 2012, ο Τζόνσον οδήγησε τους Σάουντερς σε μια καταπληκτική χρονιά, σημειώνοντας συνολικά 14 γκολ που τον έφεραν στην 6η θέση των καλύτερων σκόρερς του πρωταθλήματος.

Για την ποιοτική του απόδοση καθ' όλη τη διάρκεια της σεζόν, ο παίκτης ανακηρύχθηκε "Comeback Player of the Year" στο MLS για τη σεζόν 2012. Αυτή μάλιστα ήταν η δεύτερη φορά που ο Τζόνσον έλαβε αυτό το βραβείο, καθώς το είχε κερδίσει το 2007 ως παίκτης με το Κάνσας Σίτι. 

Στις 17 Δεκεμβρίου 2013 παραχωρήθηκε με τη μορφή ανταλλαγής παικτών στην Ντι Σι Γιουνάιτεντ.

Ένα χρόνο αργότερα, στις 17 Μαΐου 2014, ο Τζόνσον σκόραρε το πρώτο του γκολ για την νέα του ομάδα, στο 84ο λεπτό εναντίον της Μόντρεαλ Ίμπακτ.

Τον Μάρτιο του 2015, μετά από παρατεταμένη ιατρική άδεια, αναφέρθηκε ότι ο παίκτης διαγνώστηκε με κάποιο πρόβλημα καρδιακής φύσης. Την 1η Νοεμβρίου 2015, ο Τζόνσον ανακοίνωσε επίσημα την αποχώρησή του λόγω της διαγνωσμένης καρδιακής πάθησης.

## Εθνικές Ομάδες
Ο Τζόνσον υπήρξε διεθνής με την εθνική ομάδα των Ηνωμένων Πολιτειών. Αγωνίστηκε με ιδιαίτερη επιτυχία στην Εθνική ΗΠΑ Κ17, σκοράροντας 23 γκολ σε 25 εμφανίσεις και ηγήθηκε της ομάδας στο σκοράρισμα τόσο το 2000 όσο και το 2001. 

Η ευχέρεια του στο σκοράρισμα συνεχίστηκε και στην Εθνική ΗΠΑ Κ20. Το 2003, στο Παγκόσμιο Κύπελλο Ποδοσφαίρου Κ-20 της ΦΙΦΑ στα Ηνωμένα Αραβικά Εμιράτα σημείωσε τέσσερα γκολ, και μία ασίστ για να κερδίσει το Χρυσό Παπούτσι της διοργάνωσης ως κορυφαίος σκόρερ. 

Αποτέλεσε στέλεχος όλων των «μικρών» εθνικών ομάδων των ΗΠΑ με 53 συμμετοχές και 31 γκολ. Το 2007 κατέκτησε το Πρωτάθλημα της Βόρειας και Κεντρικής Αμερικής με την εθνική του ομάδα.

Ο Τζόνσον πραγματοποίησε την πρώτη του συμμετοχή και σημείωσε το πρώτο του γκολ για την Εθνική Ανδρών των Ηνωμένων Πολιτειών εναντίον του Ελ Σαλβαδόρ στις 9 Οκτωβρίου 2004, και έγινε ένας από τους ελάχιστους Αμερικάνους διεθνείς που πέτυχε το πρώτο του διεθνές γκολ σε προκριματικά Παγκοσμίου Κυπέλλου. 

Στη συνέχεια σημείωσε χατ-τρικ  μέσα σε μόλις 16 λεπτά, στη δεύτερη εμφάνισή του, τέσσερις ημέρες αργότερα, κόντρα στον Παναμά. 

Στις 30 Μαρτίου 2005, ο Τζόνσον σημείωσε το νικητήριο γκολ σε έναν άλλο προκριματικό αγώνα ενάντια στη Γουατεμάλα. Πέτυχε συνολικά επτά γκολ στα πρώτα έξι προκριματικά του Παγκοσμίου Κυπέλλου, γεγονός που τον κατέταξε τρίτο στη λίστα με τους σκόρερ όλων των εποχών στις ΗΠΑ στα προκριματικά του Παγκοσμίου Κυπέλλου. 

Ο Τζόνσον αγωνίστηκε για τις Ηνωμένες Πολιτείες εναντίον του Βελγίου τον Μάιο του 2013 ενώ παράλληλα εμφανίστηκε και σε δύο αγώνες στο Παγκόσμιο Κύπελλο. Ακόμη συμμετείχε στο Κόπα Αμέρικα του 2007 καθώς και στο ΚΟΝΚΑΚΑΦ Γκολντ Καπ του 2007. 

Στις 11 Μαΐου 2010, ο Τζόνσον συμπεριλήφθηκε στο ρόστερ των Ηνωμένων Πολιτειών για το Παγκόσμιο Κύπελλο του 2010 αλλά τελικά κόπηκε προτού η ομάδα ταξιδέψει στη Νότια Αφρική.
 
Ο Τζόνσον επέστρεψε στην ομάδα των ΗΠΑ για τα προκριματικά του Παγκόσμιο Κύπελλο του 2014, εναντίον της Αντίγκουα και Μπαρμπούντα και της Γουατεμάλας. Σκόραρε και τα δύο γκολ στη νίκη με 2–1 επί της Αντίγκουα και Μπαρμπούντα, σημειώνοντας το νικητήριο γκολ στο 90ο λεπτό της αναμέτρησης. 

## Διακρίσεις
**Συλλογικές διακρίσεις**
**Ηνωμένες Πολιτείες**
*ΚΟΝΚΑΚΑΦ Γκολντ Καπ: 2007, 2013

**Ατομικές διακρίσεις**
*MLS Comeback Player of the Year Award: 2007, 2012
*Χρυσό Παπούτσι στο Παγκόσμιο Κύπελλο Ποδοσφαίρου Κ-20:2003

## Παραπομπές


## Εξωτερικοί σύνδεσμοι

*Προφίλ του Ε. Τζόνσον στο transfermarkt.com
*Προφίλ του Ε. Τζόνσον στο mlssoccer.com

Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές ΚΟΝΚΑΚΑΦ Γκολντ Καπ 2007
Κατηγορία:Ποδοσφαιριστές Κόπα Αμέρικα 2007
Κατηγορία:Ποδοσφαιριστές ΚΟΝΚΑΚΑΦ Γκολντ Καπ 2013
Κατηγορία:Ποδοσφαιριστές από τις Ηνωμένες Πολιτείες Αμερικής
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Κάρντιφ Σίτι
Κατηγορία:Παίκτες νικητές ΚΟΝΚΑΚΑΦ Γκολντ Καπ
Κατηγορία:Ποδοσφαιριστές Ντι Σι Γιουνάιτεντ
Κατηγορία:Ποδοσφαιριστές Φούτμπολ Λιγκ (Αγγλία)
Κατηγορία:Ξένοι ποδοσφαιριστές στην Αγγλία
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές ΦΚ Ντάλας
Κατηγορία:Ποδοσφαιριστές Φούλαμ ΦΚ
Κατηγορία:Ποδοσφαιριστές Μέιτζορ Λιγκ Σόκερ
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Πρέστον Νορθ Εντ
Κατηγορία:Ποδοσφαιριστές Σιάτλ Σάουντερς ΦΚ
Κατηγορία:Ποδοσφαιριστές Σπόρτινγκ Κάνσας Σίτι
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Εθνικής ΗΠΑ